六月十六日夜南溪望月
作者：楊萬里
朝代：宋

paragraphs: 溪水留我住，溪月愁我歸。
望後月更佳，昨宵未爲奇。
大都月色好，一歲能幾時。
人散長是早，月來長是遲。
初出如大甕，纔露金半規。
不知獨何急，下如有人推。
忽然脫嶺尖，行空安不危。
似愛溪水浄，下浴青瑠璃。
明珠徑餘尺，沈在千頃陂。
我欲刺雙手，就溪取團暉。
白小忽亂跳，碎作萬金徽。
須臾波痕定，化爲水銀池。
夜久看未足，風露欺病肌。
我能尚小留，瘦藤歌式微。
一笑顧羣從，來夕肯集茲。